**Comunicat**

**Referitor la prevedrile art.V din O.U.G. nr.142/2021, privind salarizarea angajaților cu o vechime mai mare de 2 ani**

Potrivit prevederilor art.164 alin.(2^1) din Legea nr.53/2003 – Codul muncii, republicat cu modificările și completările ulterioare începând cu data de 01 ianuarie 2022, modificare stabilită de art.V din O.U.G. nr.142/2021, ***salariul de bază minim brut pe țară garantat în plată stabilit în condițiile art.164 alin.1*** din Legea nr.53/2003 – Codul muncii, ***poate fi aplicat pentru un salariat pentru o perioadă de maxim 24 de luni***, de la momentul încheierii contractului individual de muncă. ***După expirarea perioadei respective, acesta va fi plătit cu un salariu de bază superior salariului de bază minim brut pe țară garantat în plată.***

Așa cum rezultă din textul alineatului respectiv aceste prevederi se aplică numai celor la care salariul de bază minim brut pe țară garantat în plată a fost stabilit în baza prevederilor art.164 alin.(1) din Legea nr.53/2003 – Codul muncii.

La aplicarea acestei prevederi se va avea în vedere perioada de 24 de luni în care salariatul a beneficiat de salariul de bază la nivelul salariului de bază minim brut pe țară garantat în plată stabilit succesiv prin hotărâri ale Guvernului.

Prevederile alin.(2^1) al art.164 din Legea nr.53/2003 – Codul muncii se aplică și pentru salariatul plătit cu salariul de bază minim brut pe țară garantat în plată, care are deja încheiat un contract individual de muncă, perioada de maximum 24 de luni fiind calculată începând cu data de 1 ianuarie 2022.

Legiuitorul nu a stabilit un cuantum al majorării salariului respectiv lăsând la aprecierea angajatorului să stabilească prin negociere nivelul acestuia astfel încât să se asigure cel puțin nivelul salariului de bază net avut anterior.

Pentru sectoarele construcții, agricultură și industria alimentară salariul minim este stabilit în baza unor reglementări specifice prin derogare de la prevederile art.164 alin. (1) din Legea nr.53/2003 – Codul muncii, respectiv prin O.U.G. nr.93/2003 pentru stabilirea salariului de bază minim brut pe țară garantat în plată pentru sectoarele construcții, agricol și industria alimentară și prin urmare nu intră sub incidența art.V din O.U.G. nr.142/2021.

**LIVIU ARHIRE**

**INSPECTOR SEF**